ইংল্যান্ডে আজ টমাস টুখেল জমানার শুরু

ওয়েব ডেস্ক: অপেক্ষার অবসান। আজ ইংল্যান্ড ফুটবল দলের (England Football Team) টমাস টুখেল (Thomas Tuchel) জমানা শুরু হতে চলেছে। শুক্রবার রাতে বিশ্বকাপের যোগ্যতা অর্জন পর্বের ম্যাচে হ্যারি কেনদের (Harry Kane) প্রতিপক্ষ আলবেনিয়া। গ্রুপ কে-তে ইংল্যান্ডের সঙ্গে আলবেনিয়া ছাড়াও রয়েছে অ্যান্ডোরা, লাটভিয়া এবং সার্বিয়া।

ইংল্যান্ডের বিশ্বকাপে যোগ্যতা অর্জন নিয়ে কোনও সংশয় নেই। টুখেলের লক্ষ্য এবং দায়িত্ব ট্রফি দেওয়া। ২০২৬ বিশ্বকাপকেই পাখির চোখ করেছেন তিনি। গ্যারেথ সাউথগেট (Gareth Southgate) যেমন পরীক্ষা-নিরীক্ষা করতেন, টুখেল সে পথে হাঁটেননি। দল নির্বাচনেই নির্ভরতার প্রতি নজর দিয়েছেন জার্মান মাস্টার-মাইন্ড। সাউথগেটের আমলে ব্রাত্য হয়ে যাওয়া বর্ষীয়ান মিডফিল্ডার জর্ডান হেন্ডারসনকে দলে ফিরিয়েছেন তিনি। ফিরিয়ে এনেছেন কাইল ওয়াকার, মার্কাস র‍্যাশফোর্ডকে।

আরও পড়ুন: রামনবমীতে ইডেনে ম্যাচ নিয়ে অসুবিধে নেই, বার্তা কলকাতা পুলিশের

শেষ তিনটি বড় টুর্নামেন্টে অনেক দূর গিয়েছিল থ্রি লায়নরা। কিন্তু ২০১৮ বিশ্বকাপে সেমিফাইনাল, ২০২০ (২০২১) ইউরো কাপে ফাইনাল এবং ২০২২ বিশ্বকাপে সেমিফাইনাল পর্যন্ত গিয়ে থমকে যেতে হয়েছে। টুখেলের দায়িত্ব ট্রফি এনে দেওয়া।

ট্রফি জয়ের হিসেব ধরলে টুখেলের যথেষ্ট সুনাম আছে। ক্লাব ফুটবলে প্রায় সব দলের হয়ে খেতাব জিতেছেন তিনি। এমনকী চেলসির ভাঙাচোরা দল নিয়ে উয়েফা চ্যাম্পিয়ন্স লিগ জিতেছেন তিনি। তাও আবার পেপ গুয়ার্দিওলার ম্যাঞ্চেস্টার সিটিকে ফাইনালে হারিয়ে। ইংল্যান্ড সমর্থকরা তাই আশাবাদী হতেই পারেন।

দেখুন অন্য খবর: